Hlina, Alojz, poslanec NR SR (2023-11-15):
Ďakujem veľmi pekne za slovo. Vážený pán predsedajúci, vážení členovia vlády, vážení kolegovia, som tu po ôsmich rokoch, tak budem sa musieť trošku nastaviť, ale dúfam, že sa časom rozbehnem, či pri tomto prejave, ešte neviem, ale verím, že príležitostí bude viac niečo povedať. Pôvodne som chcel začať niečím úplne iným, ale mám takú aktualizačnú vsuvku do toho a pre mňa dôležitú, tak mi dovoľte povedať a uviesť. Štátny tajomník, opakujem štátny tajomník Filip Kuffa (správne „Štefan Kuffa“, pozn. red.) na trnavskej novéne povedal, citujem: „Za ministerstvo kultúry dávame verejný prísľub, že my budeme tí, ktorí budú iniciovať, aby čo najskôr sa dosiahlo to, aby Kristus kráľ bol intronizovaný a stal sa kráľom Slovenska.“ Toto povedal štátny tajomník ministerstva kultúry Štefan Kuffa v kostole na svätej omši. Prosím vás, dajte pokoj už, dajte pokoj našej viere, dajte pokoj kostolom, dajte pokoj, vy obchodníci s vierou, vy profesionálni kresťania, vy, ktorí z toho žijete, dajte už, preboha, svätý pokoj tomu! Ja sa pýtam, to už je v zmysle ešte neschváleného programového vyhlásenia vlády, lebo vo vyhlásení vlády programovom v časti kultúra je, že vláda si uvedomuje význam cirkví a „bude podporovať ich angažovanosť vo veciach verejného záujmu“, čiže to bola tá výzva na väčšiu angažovanosť vo veciach verejného záujmu? Keby tu bol pán Fico, by som sa spýtal jeho, ale keď sú tu nejakí členovia vlády, sa spýtam ich. To takto? To naozaj? Toto už je v zmysle toho vyhlásenia vlády programového? Naozaj, prosím vás, zastavme to! Tí, čo to robia, žite to! To, čo hovoríte, aby iní robili, vy to žite! Inšpirujte príkladom, to je najlepší spôsob, jak dokážete veci meniť. Nelezte ľuďom do spální, nelezte im do života, žite to, čo chcete, aby žili iní! Žite to, úplne to stačí. Inšpirujte príkladom! (Potlesk.) Mama mi už dávnejšie hovorila, že v námestovskom kostole na Orave bol jak taký podomový priekupník s paperbackom pán Vašečka, tam predával, predával svoje skvosty, milovať a ctiť. Štefan Kuffa, teda brat Štefana Kuffu, Marián Kuffa v kostole v Lendaku vyzýval ľudí, aby podpisovali vznik novej strany. Teraz jeho brat zase na trnavskej novéne hovorí, že ide intro... nerobte to, prosím vás, naozaj to nerobte, hrubo poškodzujete aj moju vieru. Nerobte to, však tí ľudia utečú od nej, tie deti od toho utečú! Ja mám dve dcéry, ktoré majú naozaj už teraz k tomu taký, taký zvláštny vzťah aj kvôli tomuto, ako, čo prezentujete, títo profesionálni kresťanisti. Naozaj, skončite s tým! Prejdem k tej časti druhej, ktorej som sa chcel venovať, a to je tá časť, poviem neskôr, aby som teda neunudil, že niekto môže čakať inú, ale skôr ako poviem, poviem, pre mňa veľkým takým vzorom je, neviem, ktorí poznáte, ktorí nie, ale guru marketingu Lee Iacocca, neviem, či to dobre vyslovujem, ale to bol naozaj svojím spôsobom génius, kráľ akvizícií. A oni, keď robili nejakú akvizíciu, keď niečo išli kupovať, tak vyhodnocovali tri ukazovatele: majetok, produkt a firemnú kultúru. Ja keď som čítal tú knihu pred dvadsiatimi piatimi rokmi, som si povedal, čo to je za blbosť svojím spôsobom, však majetok a produkt je kľúčový parameter, firemná kultúra nemá zase až taký, by som povedal, zásadný význam. Naopak, naopak, teraz už po tom všetkom viem, že firemná kultúra je určite na tej istej úrovni, ak nie niekedy viac. A to je, prečo to hovorím, že človek by mal aj chuť niekedy niečomu aj veriť. Trebárs aj tomu SMER-u, keď ešte neni naboostovaný naplno, že ešte by aj uveril, že možno naozaj sa niečo zmenilo, jako kresťan verím v polepšenie, že možno naozaj, ale nedá mi sa znova upozadiť v tom, že keď si spomeniete na ich firemnú kultúru, SMER-u, HLAS-u a SNS, to vás zase vráti úplne dozadu. Čiže v tomto kontexte to chcem vnímať, lebo v tej mojej časti, ktorej sa chcem venovať, enviro- a poľno-, hej, aj pri tých ľudí, ktorí ju zastupujú, a som rád, že sú tu, teda už tu nie sú, ale minister pôdohospodárstva tu je. Tak ja v zásade pristupujem ku každému pozitívne, teda že áno, okej, hádam chce, do toho s tým ide, ale bojím sa, že zase to preklopí a pretočí tá firemná kultúra HLAS-u, resp. SMER-u. A dúfam, že nie, možno ma, možno ma presvedčia. Skôr, jak by som k tomu došiel, ja takú ešte numerológiu, by som si takú vsuvku dovolil, lebo ja myslím, že všetci títo konšpirátori, vlastne oni už majú svoje zastúpenie v tom parlamente, a preto sú tak ticho, ale teraz si predstavte to reverzne, keby sme my dali taký numerologický príklad, spiknutie jašterov a iluminátov a Sorosa a židoboľševikov, jako dávajú oni, hej, že kde vlastne numerologicky si všimnite, že E. T. mimozemšťan, teda pán Erik Tomáš, na trinásty deň oznámil trinásty dôchodok vo výške 606 euro, tam už len jedna šestka chýba do čísla šelmy, zo zjavenia Jána, viete, krásne, nie, a ešte nám tu predložia vyhlásenie vlády, PVV-čko v 88. stranách. Predstavte si, že by sme to urobili my, tak na tých konšpirátorských kláves... klávesníc, ony horia, tie, tie monitory by vzbĺkli, to by bolo úplne, to by bol taký traffic na tom internete, že by to zhorelo všetko, všetky uzly by zhoreli a nič. A vidíte, teraz nič, ale to je preto, že oni majú zastúpenie, oni sú, oni nám vládnu, vážení. Oni nám vládnu, pozor, my budeme mať s nimi kopu roboty. Ja by som tu mal, a to by som asi dlho, to by som asi nestihol, ja som... a to povie aj môj kolega pán Viskupič, že tú habaďúru s tým trinástym dôchodkom, že čo to vlastne je celý trinásty dôchodok, hej, že jak, jak to pozbierali, vymaľovali, premaľovali, premenovali a už je to trinásty dôchodok. No, no, neskutočné, naozaj to v určitom momente niečo aj vedia. Takže pôjdem na tú moju oblasť, enviro- a poľno-. Ja ináč chcem veriť, že toto bolo niekedy odkladisko aj celý ten výbor poľno- a enviro-, ja ho tak volám, bol taký že odkladisko že neposlušných politikov, tam ich všetkých nahádzali, lebo však to nikoho nikdy nezaujímalo. A ja chcem veriť teda, že prestaneme veriť v to, že mlieko sa robí v Lidli, hej, že mlieko sa robí z kravy, hej, a krava musí byť na poli a na poli nemusia byť golfové jamky, ale lepšie, keď je krava a z kravy je mlieko a mlieko je v Lidli. Proste tie reťazce sú trochu ináč a chcem veriť, že sa k tomu dopracujeme, že naozaj tento výbor bude silný výbor, silný výbor, on si to zaslúži byť silný výbor. Nemôže byť taký že nepodstatný výbor, ktorý v zásade netreba. Takže v tomto výbore v časti enviro, niekedy to pripadá, ako keby to enviro robili na doprave alebo na hospodárstve trošku v niečom. Len včera sme tu už mali aj taký krátky stret s pánom ministrom, že s tým prístavom. Hej, a poviem aj k tomu prístavu, lebo však to je dobré, že sme o tom prístave sa porozprávali. Mimochodom, ak schválite to PVV-čko, tak schválite aj PPP projekt, ktorý nikto nevidel, nikto nevie, aký je, ale už vlastne bude v PVV-čku, ergo tam už nejaký záväzok vzniká, hej, aby sa teda schválil tento, priam práve tento projekt. Ja nie som presvedčený o tom, že by mal byť nejaký konkrétny projekt jedného prístavu, lebo koľko tých prístavov na Slovensku môžte urobiť, viete, my sme fakt námorná veľmoc, že aby zrovna tak až šiel do takého podrobna ten, programové vyhlásenie, že konkrétne jeden PPP-čko si tuná schválim. Ale okej, nech sa páči, je to tam, tak, tak si to schváľte. Minister, pán minister včera povedal, že to nie je ten prístav, že to je iný prístav. A dobre, ja mu chcem veriť, tak ja teda poviem, že ktorý ja prístav som myslel, lebo by ste neverili, toľko prístavov tu chceme mať, zrazu sme zistili, že aj to môže byť kšeft. Pán Žiga o tom niečo svoje vie, ten včera prišiel za mnou, že teda vzniklo nedorozumenie. Nevzniklo nedorozumenie. Pán minister Žiga alebo minister hospodárstva podpísal predaj pozemkov pre firmu WIN PORT, hej, ktorá vlastne teraz našla, že je absolútne nevyhnutné na Slovensku spraviť ďalší prístav, lebo je taký traffic po tom Dunaji, že to jeden prístav je málo a potrebujeme ďalšie. Mimochodom, ja som bol na takej akcii, že sme šli loďou z Bratislavy až ku srbským hraniciam po Dunaji a viete čo, ja som tam dokopy nič okrem dôchodcov z Ameriky poriadne nevidel na výletných lodiach. Čiže neplatí tá objednaná, piár článok, ktorý sa objavuje, že ako je nevyhnutné robiť. Ale to je možno na ďalšiu diskusiu. No, ale v tomto prístave, ktorý by mal vzniknúť a ktorý má nejaký zámer pre niečo, lebo však pozemky a stavať a neviem čo, sa má vyrúbať sto hektárov lesa. Sto hektárov lesu, naozaj, sto hektárov lesa rezervácia Dunajské luhy. Ono to má všetko svoje nejaké meno. A je dobré, viete čo, že včera, čo pán minister povedal, že nie, že za neho nie. Berem vás za slovo, bereme ho za slovo, hej, že teda... Lebo áno, ak niekto tomu môže zabrániť, aby sa vyrúbalo tých sto hektárov lesa pri Dunaji, tuná kúsok odtiaľto, tak môže tomu zabrániť ministerstvo životného prostredia. Takže môžme si dať do plusu ako fajku, že k niečomu sme teda pána ministra donútili alebo primäli prijať záväzok, že rúbať sa nebude. To by bolo ináč akože fakt že super, keby sa to podarilo, že nerúbeme. Takže... Ja ináč za tých osem rokov som zistil, že mne sa fakt pokazili oči. Ja teraz zápasím, že neviem, že či si dám okuliare, či si nedám okuliare, ale ešte to skúsim bez nich. Je tam, viete, celé tie pozemky, ktoré sú, to neni len ten, a to budem hovoriť v tej druhej časti poľno-, to nie je len ten prístav, ktorý má vzniknúť na sto hektároch, ale to sú aj Pečniansky les, ktorý je tuná presne zase oproti parlamentu, ktorý je ďalší obludný, obludný podvod, ktorý sa stal, a tým už budem pomaly končiť vašu časť, pán minister, že viete, celý ten podvod Pečnianskeho lesu vznikol ešte v časoch neblahých HZDS, kde minister pôdohospodárstva za HZDS pán Chovan to celé akože, jak sa hovorí, že realizoval alebo spustil celý ten proces. Neviem, jak si dobre pamätám, tak je u vás, pán Chovan je teda v strane pána Tarabu a kandidoval teraz za SNS. Čiže vidím tam určitý problém, že dobrí holubi sa vracajú, hej. Čiže prizrime, prizrime tieto skutočnosti, ktoré tu sú. V tom, v tej časti enviro sa chudák medveď tam dostal dokonca dvakrát. Aj v krátkodobej priorite, aj v dlhodobej priorite. Naozaj, to je, úhlavný nepriateľ číslo jedna je medveď. Prísne vzaté, z nejakých politických dôvodov alebo aj politických dôvodov môžme teda sa, byť k tomu teda takí že senzitívnejší, a áno, nemôžme tu my z Bratislavy rozprávať, že medveď nie je problém, keď nežijeme na Poľane, hej, to je, áno, treba naozaj mať, by som povedal, senzitivitu nastavenú primerane. Medveď je určitým spôsobom v nejakom rozsahu, v nejakom čase a priestore problém, ktorý treba riešiť. Ale čo vlk, preboha? Čo ten vlk? Čo ten, má ten vlk? Jako vlk je v tom nevinne, hej, a prečo vlastne jeden z prvých počinov ministerstva pôdohospodárstva, ktoré vlastne urobilo, bol vlk. Ja chovám ovce, ja mám naozaj reálne ovce a ja som mal aj čuvača, hej, a viete, čo sa mi stalo? Že mne zastrelili poľovníci toho čuvača. Tak, prosím vás, povedzte poľovníkom nech nestrieľajú čuvače, hej, potom nebude problém s vlkmi. Naozaj, že vlastne čuvače sa nestrieľajú. Ale keď už za každú cenu chcú tak strieľať, tak nech strieľajú vysokú, lebo vysoká je tak premnožená, že to sa pasie teraz už, viete, niekedy sa pásli na lúkach kravy. Dneska sa pasú daniele, všetko možné, jelene, soby za chvíľku. Naozaj nech strieľajú, nech plnia tie plány odlovné, vtedy bude dobre, naozaj. To je úlohou, úlohou poľovníkov. Vlka nechajte naozaj na pokoji, nie je problém. Vlk plní tú funkciu v lese, ktorú vlastne nezvládajú poľovníci. On reguluje tie stavy. A robí to zadarmo. Viete o tom, že my sme zaplatili teraz poľovníkom dva milióny euro za to, že strieľali diviaky? Viete, že naozaj že to stojí, akože celá tá vášeň poľovnícka, hej, tie uniformy a tie halali, to všetko stojí aj peniaze teda daňových poplatníkov a oni si už pýtajú teda za to, že budú strieľať, čo by mali robiť z pasie a zo záľuby, tak už sa za to platí. A ten vlk to robí zadarmo. Čiže v tom to nejakým spôsobom naozaj nedáva logiku. Ak sa dá, prosím vás, pán minister, prihováram sa za toho vlka. Naozaj si nemyslím, chovám ovce. Ja nie som nejaký chlapec, ktorý z balkóna pozerá. Ja chovám ovce. Dobre, nemám, mám ich tuná dole, ale nemyslím si, že je to problém, že teraz ideme spúšťať teda, že ideme po vlkovi. Ak chce mať niekto trofejného vlka zaveseného v obývačke nad krbom, nech sa páči, nech ide inde, ale na Slovensku ich nechajte, majú svoju úlohu a funkciu. Ministerstvo životného prostredia úplne logicky, ale v úvodzovkách teraz, dalo do svojho PVV aj zníženie pokút alebo spoločenskej hodnoty živočíchov a rastlín. Nie, úplne logicky to ministerstvo dáva, nie, však to je, to všetci očakávali, že tá hodnota je vysoká, tak je dobré, že teda sa ide znižovať. Je dobré, že sa idú znižovať aj enviro pokuty, aj tresty enviro. To všetko sa ide teraz znižovať asi v kontexte toho, že aj za korupciu, aj za toto. Ja našim chlapom hovorím, na Železnej robíme taký projekt a tam je veľa užoviek. Ja mu hovorím, nechaj tú užovku na pokoji, lebo zaplatíš tristo euro, keď jej niečo urobíš, nie? A teraz koľko bude tá užovka? Za padíka? Viete, že ja neviem, že ja tiež by som naozaj že nemal očakávanie, že teraz v dnešnej dobe, v tom, čo sa deje a kam ideme a kam smerujeme, aký bude problém s peniazmi, s ekonomikou, s verejnými zdrojmi, že zrovna teraz ideme, je potrebné a nevyhnutné znížiť, ja neviem, cenu, spoločenskú hodnotu užovky; fakt by som to nechal, tú užovku, tiež na pokoji. V časti poľnohospodárstvo chcem veriť, že v tom poľnohospodárstve už budú ľudia, ktorí rozoznajú kravu od jalovice. Lebo to naozaj, my sme sa dopracovali tak, že najväčší poľnohospodári sú bankári, lebo sme mali ministra bankára. Je dosť rozdiel medzi kravou a jalovicou, hej, a je dosť dobré, keby to aj tí ministri, ktorí tam idú a chcú to robiť, aby to aj vedeli. U pána ministra je predpoklad, že by to mohol vedieť. Máme spoločne takú školu. On ju dokončil, ja nie, ja sa priznávam, ja som ju neskončil, ja som v štvrtom odišiel. Ale nevadí, ja rozoznám kravu od jalovice. Ja aj jemu chcem veriť v tom, že pristupuje do toho v tom dobrom. Či sa to podarí, uvidíme. Znova visí nad nami ten mrak firemnej kultúry SMER-u. Máte tam, pán minister, už musím asi končiť, lebo som, aby som to stihol Tak máte tam, chcem veriť tomu, že preklep, to je v tej vašej časti, lebo máte tam napísané, že „trvalé popieranie nekalých obchodných praktík“. Viete, mám pocit, že tam malo byť napísané „trvalé potieranie nekalých obchodných praktík“. I keď to môže byť dvojznačné, lebo niekedy naozaj vláda robila tak, že ona popierala tie nekalé praktiky tých reťazcov. Len ja by som to do PVV nedával. Viete, že... a jak to chcete robiť, fakt by som teda, akože to zmeňte, hej, alebo to je také, akože priznáme sa. Naozaj malo by tam byť že „potieranie“ tých nekalých obchodných praktík. A ja som dobrej vôle človek a verím, že ste to tak chceli tam mať aj mať napísané. (Reakcia ministra.) Prosím? Ale ja, ja, ja to chápem, no tak povedzte, že to bol preklep, a je to úplne v pohode. Ale hovorím, že tam tá dvojzmyselnosť určitá, určitá môže byť. Zarazilo ma to, čo ste povedali u nás na výbore, že Biedronka môže byť problém. Biedronka nemôže byť problém, pán minister. Biedronka môže byť len lepšie. Lebo viete, čo funguje? Keď je niečoho viac, tí sa zvyknú medzi sebou potĺcť a profituje z toho zákazník. Naozaj, my sme dopracovali sa k tomu, že my sme vytvorili monopol aj z potravinárskeho segmentu a doplácame naň. Čiže každá, aj Biedronka, aj hocikto iný, kto len príde, treba mu červený koberec dať, hej, čiže nezdieľam tú vašu obavu, že môže byť problém, keď sem Biedronka príde. A ten druhý preklep, ktorý tam máte, vy tam máte, že poľovníci sú významnou časťou zamestnanosti v regiónoch. (Povedané s pobavením.) To hádam tiež teda asi nie, lebo fakt to tam je. Akože to si nájdite, teda, že drevospracujúci priemysel a poľovníctvo je významným faktorom zamestnanosti v regiónoch. Nuž, neviem teda, ako poľovníci prispievajú do zamestnanosti v regiónoch, ale chcem veriť, že teda, že tiež ste sa tam len nejakým spôsobom pomýlili. Končím k tejto vašej časti. Pán minister, vy ste tiež na výbore povedali, že možno sa nezhodneme s opozíciou, s časťou opozície na spôsobe využívania štátnych lesov. Nezhodneme, to je pravda. Ale ja chcem veriť, že sa zhodneme aspoň na niečom, že tie štátne lesy by mali byť využívané teda aj v časti hospodársky... aj pre ľudí a nemali, alebo by mali byť z dosahu podvodníkov, mafie, gaunerov a neviem koho. Verím, že na tomto by sme sa mohli zhodnúť, že by sme akože vytrhli časť štátnych lesov, pozemkov, ktoré sa dostali do zorného záujmu naozaj divných ľudí, a to je ten prípad Pečnianskeho lesu tuná oproti a to je príklad Železnej studničky v bratislavskom lesoparku. Pán minister, ak to môžte, prosím vás, prizrite to. Naozaj na tomto by sme sa mohli zhodnúť. Mám už tu ten len záver. Možno to v niečom vyvolalo aj taký úsmev, len nie je to, nie je to na úsmev. Je to vážny problém. My ideme do vážneho problému a naozaj by to stálo za to, vy môžte Rašiho posielať aj pána Michala Kaliňáka do televízie a hovoriť, že jak je všetko super a miliarda sem, miliarda tam, ale nám hrozí, že tú miliardu nieže nevyrobíme, lebo my ju nevyrobíme, to už vieme teraz. Ale nám hrozí, že si ju ani nepožičiame, rozumiete, že nám ju nebudú chcieť požičať, lebo my nemáme tú úverovú schopnosť ako Gréci. Niekto povie Gréci ako... Ale Gréci majú ostrovy, Gréci majú Artemidin chrám. My máme čo? Viete, čiže nás to môže v určitom momente zastaviť a prídu chlapci, ktorí si išli požičať, a prídu s tým, že si nepožičali. Naozaj je čas povedať ľuďom pravdu a pravda bude bolieť! Nebudú peniaze, dajte na to pozor! Ďakujem pekne. (Potlesk.)